stanford-oval/wikipedia huggingface dataset:
עדית פאנק
ביוגרפיה

פאנק נולדה וגדלה בתל אביב בשם עדית סופר.
בשנת 1971 שיחקה בסרט "חסמבה ונערי ההפקר" בתפקיד שולמית החובשת. ב־1972 סיימה את לימודיה במדרשה לאמנות בבית ברל.
הגישה פינה קבועה של אמנות עם ילדים בתוכנית "תופסים ראש" לצד נתן דטנר.
הרצתה בתחום הפסיכותרפיה הגופנית במכללת רידמן.
ביוגרפיה > כציירת

ציוריה הוצגו בתערוכות קבוצתיות רבות. כמו כן, הציגה במספר תערוכות יחיד, בהן בשנת 1980 בתיאטרון הקאמרי ושנה אחר כך בתיאטרון הלאומי הבימה.
איירה עשרות ספרים ואף עמלה על תפאורה למופעים. קיבלה את פרס האיור לספרי ילדים מטעם אוניברסיטת חיפה.
ביוגרפיה > כפזמונאית

כתבה שירים, שרבים מהם הולחנו והושרו על ידי אמנים מוכרים, ובהם אריק סיני, שלומי שבת, יוני רועה, דין דין אביב, טל סונדק, רמי קלינשטיין ועידן רייכל. בין פזמוניה: "הימים שעוד נכונו לנו" (לחן וביצוע: חנן יובל) ו"הניחי לי" (רמי קלינשטיין).
לאלבומה של גלי עטרי "צעד אחד לפני הנהר", שיצא בשנת 1988, כתבה פאנק את השיר "קסמים". השיר דורג במקום ה־20 במצעד השנתי תשמ"ח, והוא המצליח ביותר של פאנק במצעדים.
שירה "איזה ילד", שהלחין וביצע טל סונדק הפך להמנון של "עמותת חיים".
בנובמבר 2011 נערך בנמל תל אביב מופע משיריה של פאנק, אירוע התרמה למען ארגון בקול, בהנחיית צביקה הדר בו השתתפו שלומי שבת, גלי עטרי, רמי קלינשטיין, דין דין אביב, מיטל טרבלסי, רונית שחר, אריק סיני, חנן יובל, לאה שבת ורוני גינוסר. המופע נוהל מוזיקלית על ידי ערן מיטלמן.
בדצמבר 2019 הקליט יהורם גאון את שירה "אם רק תסכימי" ללחן של עידן רייכל.
בינואר 2021 הלחין והקליט חנן יובל את שירה "כל מילה".
ביוגרפיה > כעיתונאית

פאנק כתבה בעיתונות הכתובה ובעיתונות האינטרנטית בידיעות אחרונות, במעריב, במגזין הורים וילדים ובאתר nrg.
חיים אישיים

פאנק הייתה נשואה לאבי פאנק ולהם שני ילדים ונכדות. פאנק נפטרה ב-13 באוקטובר 2021 בגיל 69, כתוצאה ממחלת כליות כרונית. נקברה בבית העלמין האזרחי מנוחה נכונה כפר סבא.
ספריה

כל כך רציתי גור, הוצאת ידיעות אחרונות, מכיל 34 עמודים
רומן עם הרוח (עם קובי נחושתן), יצא לאור על ידי קוד, בשנת 1998, 239 עמודים
מגע ישיר (עם קובי נחושתן), הוצאת ידיעות אחרונות, בשנת 2003, מכיל 261 עמודים
גם כאן אותו דבר, הוצאת תמוז
מילים שלא צירתי, הוצאת ספרית פועלים, בשנת 1980
שבת שלום שירים לשבת
הערות שוליים

↑  התארוחה האחרונה - רטרוספקטיבה של שלוש מנות - עדית פאנק באתר ArtCity
↑  אמנים שרים עדית פאנק, באתר הבמה
↑  יעקב בר-און, ‏חנן יובל: "כשלאומן לא ניתן להופיע, זה כמו להוציא את השטקר מהחשמל", באתר מעריב אונליין, 10 בינואר 2021
↑  רן בוקר, הציירת, הפזמונאית והסופרת עדית פאנק הלכה לעולמה בגיל 69, באתר ynet, 13 באוקטובר 2021
| --- | --- |
בקרת זהויות :  NLI: 987007276912805171  ISNI: 0000 0000 6696 0371  LCCN: n85299769  MusicBrainz: efcf5905-f3e0-47e0-8b47-64246bbb8ed8  ULAN: 500479126  VIAF: 26058321   WorldCat (עם VIAF): 26058321
הזוג המושלם

| --- | --- |

 סוגה:  סדרה המבוססת על ספר, סדרת מסתורין, סרט דרמת פשע, סדרת מתח 
 בימוי:  סוזנה ביר 
 ארץ מקור:  ארצות הברית 
 שפות:  אנגלית 
 מספר עונות:  1 
 מספר פרקים:  6 
 הפקה
 מפיקים בפועל:  Jenna Lamia, שון לוי, גייל ברמן, ניקול קידמן, סוזנה ביר, Elin Hilderbrand 
 חברת הפקה:  Blossom Films, 21 Laps Entertainment 
 מוזיקה:  רופרט גרגסון-ויליאמס, Trevor Gureckis 
 שידור
 רשת שידור:  נטפליקס 
 תקופת שידור מקורית:  5 בספטמבר 2024 – הווה
 קישורים חיצוניים
 דף התוכנית ב-IMDb
 
הזוג המושלם (באנגלית: The Perfect Couple) היא סדרת דרמה מסתורית אמריקאית בכיכובם של ניקול קידמן, ליב שרייבר, דקוטה פאנינג ואיב יוסון. זהו עיבוד לרומן משנת 2018 באותו שם מאת אלין הילדברנד, שהוקרן בבכורה ב-5 בספטמבר 2024 בנטפליקס.
תקציר העלילה

עלילת הסדרה, אשר מתרחשת באי ננטקט שבמזרח ארצות הברית, מתחילה בעקבות הרצח של חברתה הטובה של אישה שעמדה להינשא לגבר המושלם אשר משתייך למשפחה העשירה ביותר באזור. לאחר שגופתה נשטפת אל החוף בבוקר החתונה, כל מי שהיה אמור לפקוד את החתונה הופכים לחשודים ברצח.
צוות השחקנים הראשי

| שחקנ/ית | דמות |
| --- | --- |
ניקול קידמן: גריר גאריסון ווינברי, סופרת מפורסמת, אשתו של טאג ואמו של בנג'י
לייב שרייבר: טאג ווינברי, אביו של בנג'י ובעלה של גריר
איב יוסון: אמיליה סאקס, הכלה
בילי האוול: בנג'י ווינברי, החתן
מייגן פייהי: מריט מונקו, חברתה הטובה של אמיליה
דונה לין צ'מפלין: ניקי הנרי, בלשית
ג'ק ריינור: תומאס ווינברי, אחיו הגדול של בנג'י
מייקל ביץ': דן קרטר, מפקד המשטרה
אישאן חאטר: שותר דיבאל, חברו הטוב ביותר של בנג'י
סם ניבולה: וויל ווינברי, אחיו הצעיר של בנג'י
מיה אייזק: קלואי קרטר, בתו של מפקד המשטרה
דקוטה פנינג: אבי ווינברי
ביקורות

בביקורת שנכתבה באתר "Tvbee", רועי אבן תיאר את הסדרה כמיני-סדרה קלישאתית בז'אנר תעלומות רצח הממוקדת בפערי מעמדות ובשנאת עשירים. אבן ציין שהסדרה מלאת טוויסטים רומנטיים ובין-אישיים, אך חסרת עומק אמנותי וסאבטקסט, והשווה אותה לסדרות כמו "שקרים קטנים גדולים" אך ברמה נמוכה יותר. צוין כי הסדרה מצטיינת בשחקנים, אך העלילה בנויה על טוויסטים מיניים ושבלוניות, וכי ”צופים בה תוך שבת אחת, ושוכחים ממנה כבר בראשון”.
הפקה

במרץ 2025 פורסם כי נטפליקס מפתחת עונה שנייה לסדרה, שתבוסס על ספרה של אלין הילדרברנד, "שירת הברבור". וכי היא צפויה להיות אנתולוגיה, עם סיפור ודמויות חדשים. ג'ואנה קאלו תשמש כתסריטאית, מפיקה בפועל ושואוראנרית של העונה השנייה. ניקול קידמן, שכיכבה בעונה הראשונה, תשמש כמפיקה בפועל דרך חברת Blossom Films שלה, יחד עם פר סארי, גייל ברמן, שון לוי, סוזאן ביר והנד בגדי. העלילה תתרחש בננטקט, אך תתמקד במשפחת ריצ'רדסון המסתורית במקום במשפחת וינברי מהעונה הראשונה. הסיפור יעסוק ברכישת בית קיץ יוקרתי בשווי 22 מיליון דולר, מסיבות ראוותניות, שמועות על עושרם של הרוכשים, ודרמה שמגיעה לשיאה כאשר הבית נשרף ואחד העובדים נעלם.
הערות שוליים

↑  Grobar, Matt (23 במרץ 2023). "Nicole Kidman, Liev Schreiber, Meghann Fahy, Dakota Fanning, Eve Hewson & Jack Reynor In Talks For Susanne Bier-Helmed Netflix Limited Series 'The Perfect Couple'". Deadline Hollywood. ארכיון מ-23 במרץ 2023. נבדק ב-23 במרץ 2023. {{cite web}}:  (עזרה)
↑  Otterson, Joe (25 באוגוסט 2022). "Netflix Orders Limited Series Adaptation 'Perfect Couple' From 21 Laps, Jackal Group". Variety. ארכיון מ-25 באוגוסט 2022. נבדק ב-2 באפריל 2023. {{cite web}}:  (עזרה)
↑  Petski, Denise (11 ביולי 2024). "The Perfect Couple Trailer: Nicole Kidman Among The Suspects In Netflix Murder Mystery Series; Premiere Date Set". Deadline Hollywood. ארכיון מ-11 ביולי 2024. נבדק ב-11 ביולי 2024. {{cite web}}:  (עזרה)
↑  רועי אבן, ‏"הזוג המושלם" היא סדרה שרואים בשבת ושוכחים עד ראשון, באתר ‏מאקו‏, 5 בספטמבר 2024
↑  Joe Otterson, ‘Perfect Couple’ Season 2 in the Works at Netflix Based on Elin Hilderbrand Novel ‘Swan Song’, Variety, ‏2025-03-12 (באנגלית אמריקאית)
האביר האפל

ערך זה עוסק בסרט משנת 2008. אם התכוונתם לגיבור העל שהסרט עוסק בו, ראו .
| --- | --- |

כרזת הסרט בישראל
 מבוסס על:  באטמן (קומיקס)
 בימוי:  כריסטופר נולאן 
 הופק בידי:  כריסטופר נולאן צ'ארלס רובן אמה תומאס
 תסריט:  תסריט: כריסטופר נולאן, ג'ונתן נולאן סיפור: דייוויד ס. גויר לפי דמויות קומיקס מאת: בוב קיין וביל פינגר
 עריכה:  לי סמית 
 שחקנים ראשיים:  כריסטיאן בייל הית' לדג'ר מייקל קיין גארי אולדמן מורגן פרימן ארון אקהרט מגי ג'ילנהול אריק רוברטס
 מוזיקה:  הנס צימר, ג'יימס ניוטון הווארד 
 צילום:  ולי פפיסטר 
 מדינה:  ארצות הברית, הממלכה המאוחדת 
 חברת הפקה:  האחים וורנר, Syncopy Films, אולפני לג'נדרי, DC קומיקס, Warner Bros. Pictures 
 חברה מפיצה:  האחים וורנר
 שיטת הפצה:  וידאו על פי דרישה 
 הקרנת בכורה:  ארצות הברית 18 ביולי 2008 ישראל 24 ביולי 2008
 משך הקרנה:  153 דק' 
 שפת הסרט:  אנגלית 
 סוגה:  סרט פעולה, סרט גיבורי-על, סרט דרמה, סרט פשע, נאו-נואר, מותחן פשע, סרט מתח 
 מקום התרחשות:  גות'אם סיטי, הונג קונג 
 תקציב:  185,000,000‏$
 הכנסות:  1,004,558,444‏$
 הכנסות באתר מוג'ו:   darkknight
 פרסים:  שני פרסי אוסקר 5 פרסי סאטורן 2 פרסי גילדת שחקני המסך פרס באפט"א פרס גלובוס הזהב פרס גראמי ארכיון הסרטים הלאומי של ארצות הברית
 סרט קודם:  באטמן מתחיל
 סרט הבא:  עלייתו של האביר האפל
 אתר רשמי
 דף הסרט ב־IMDb
 
האביר האפל (באנגלית: The Dark Knight) הוא סרט גיבורי על אמריקאי משנת 2008 שמבוסס על דמות הקומיקס באטמן מבית DC קומיקס, והוא סרט המשך ל"באטמן מתחיל" משנת 2005. את הסרט ביים כריסטופר נולאן, הפיקו צ'ארלס רובן ואשתו של נולאן, אמה תומאס, והוא נכתב על ידי כריסטופר ואחיו ג'ונתן נולאן. בסרט מככב אנסמבל שחקנים כדוגמת כריסטיאן בייל, מייקל קיין, הית' לדג'ר, גארי אולדמן, מורגן פרימן, ארון אקהרט ואריק רוברטס.
הכיסוי התקשורתי לסרט היה חסר תקדים לסרט קומיקס, היות שכבר מראשית הפקתו החל שיווק ויראלי מאסיבי שנועד לקדם את הסרט. נוסף על כך, סמוך לסוף הצילומים מת ממנת יתר השחקן הית' לדג'ר המגלם את דמותו של הג'וקר בסרט, ומותו עורר עניין ציבורי בהופעתו האחרונה בקולנוע.
הסרט יצא לאקרנים ב-18 ביולי 2008 בארצות הברית, וב-24 ביולי 2008 בישראל. עם יציאתו לאקרנים הסרט הפך לשובר קופות וזכה לשבחים ביקורתיים אדירים מצד מבקרי הקולנוע ששיבחו את העלילה, הכתיבה, הבימוי, המוזיקה מאת הנס צימר וג'יימס ניוטון הווארד, קטעי הפעולה, האפקטים המיוחדים, הפעלולים, ההומור ואת המשחק, ובמיוחד את הביצוע של הית' לדג'ר בתפקיד הג'וקר. הסרט נבחר למקום ה-9 ברשימת 500 הסרטים הגדולים של כל הזמנים בשנת 2014, לפי מגזין אמפייר, לפי הצבעה שנערכה בין 10,000 קוראים, 150 במאי קולנוע ו-50 מבקרי קולנוע. הסרט הכניס למעלה מ-1.004 מיליארד דולר ברחבי העולם לעומת תקציב הפקה של כ-185 מיליון דולר. מכירות מארזי הסרט שברו את כל שיאי ההכנסות האפשריים לסרט קולנוע באורך מלא, ונכון לשנת 2022 הוא ממוקם במקום ה-45 ברשימת הסרטים המרוויחים ביותר. הוא נמצא במקום ה-4 ברשימת הסרטים הטובים ביותר של IMDb. לאחר מותו של הית' לדג'ר במאי הסרט כריסטופר נולאן אמר כי הסרט יוקדש ללדג'ר.
בדצמבר 2020 הסרט הוכנס למרשם הקולנוע הלאומי של ארצות הברית, לשימור עבור הדורות הבאים.
צוות השחקנים ודמויות

כריסטיאן בייל - ברוס ויין/באטמן
הית' לדג'ר - הג'וקר
ארון אקהרט - הארווי דנט/דו-פרצוף
גארי אולדמן - ג'יימס גורדון
מייקל קיין - אלפרד פניוורת'
מורגן פרימן - לושיוס פוקס
מגי ג'ילנהול - רייצ'ל דוז
אריק רוברטס - סלבטורה "סאל" מארוני
בסרט משתתפים גם מייקל ג'יי וייט כגמבול, ראש כנופיית המאפיה, נסטור קרבונל כראש העיר אנתוני גרסיה, ויליאם פיכטנר כמנהל בנק של המאפיה בגות'אם, צ'ין האן כלאו, מנהל החשבונות של המאפיה, קית' זרבאג'קה כבלש ג'רארד סטיבנס, קולין מקפרליין כמפכ"ל המשטרה לואב, מלינדה מקגרו כברברה גורדון וקיליאן מרפי כדחליל/ד"ר ג'ונתן קריין בהופעת קמע.
הפקה > פיתוח

"כשערכנו חיפוש בחוברות הקומיקס, היה לנו הרעיון המלהיב שנוכחותו של באטמן בגות'אם סיטי היא זו שמושכת אליה פושעים. נוכחותו היא שמושכת טירוף. כשאתה מתעסק עם סוגיות כמו אדם שלוקח את החוק לידיו, אתה חייב לשאול "לאן זה יוביל?". זה מה שהופך את הדמות לאפלה כל כך, משום שהיא מבטאת שאיפת נקם."
לפני יציאת "באטמן מתחיל", התסריטאי דייוויד ס. גויר כתב שני המשכים לסרט, שיציגו את דמותם של הג'וקר ושל דו-פרצוף, שפניו הושחתו לאחר שבאטמן ניסה להצילו. גויר ציין, כי השפעתו לתסריט הייתה המיני סדרה "באטמן: ליל כל הקדושים הארוך". תהליך ההפקה החל ב-31 ביולי 2006. נולאן החליט כי לא יביא את סיפור מקורו של הג'וקר, כי אם את עלייתו לכוח.
עוד ציין נולאן, כי אמונותיו המעוותות של הג'וקר מושפעות מחוברת הקומיקס "באטמן: הבדיחה ההורגת". בנוסף, הוא הביא את סרט הקולנוע "היט" (בכיכובם של אל פצ'ינו ורוברט דה נירו) כהשפעה ישירה למרדף כלל-עירוני בין שני כוחות - הטוב נגד הרע. הסרט ירחיב את התפתחותו של באטמן כבלש וההתמודדות שלו עם מות הוריו, ובאופן כללי יציג תהליך של הסלמה, כאשר דברים יהפכו לגרועים יותר במקום שיסתדרו. נולאן תיאר את העימות הידידותי בין ברוס ויין להארווי דנט כחוט המקשר של הסרט. נולאן גם בחר להביא את הפיכתו של דנט לדו-פרצוף כחלק מהסיפור, ובכך ליצור סוג של אמפתיה כלפי הדמות.
"הג'וקר שאנו פוגשים ב"אביר האפל" הוא כבר דמות מבוססת. עבורי, הג'וקר הוא שלם, אין כל גוונים של אפור בו. אולי גוונים של סגול. הוא אפל בצורה בלתי נתפסת. הוא פורץ כעת באותה מידה שבה פרץ בקומיקס"
הפקה > צילום

הצילומים החלו באפריל 2007, לראשונה באמצעות טכנולוגיית IMAX, באתרי צילום עירוניים בשיקגו, בלונדון, בלוס אנג'לס ובבולטימור, כמו גם צילומים באתרים כדרגנוע סנטרל - מיד-לוולס והעיר המגודרת קאולון שבהונג קונג. לצורך הצילומים בהונג קונג נשכרו מסוקים ו-C-130 הרקולס.
הפקה > עיצוב תלבושות

למראהו של הג'וקר, נבחר המראה המחוספס והגס שישקף את אופיו בהתאם. נולאן ציין, כי מראה פניו משווה לדיוקניו של הצייר פרנסיס בייקון. ליצירת המראה האנרכיסטי של הג'וקר, נלקחו השפעות מיוצרי תרבות הנגד כדוגמת איגי פופ וג'ון ליידון. לדג'ר תיאר את האיפור כ"טכנולוגיה חדשה" - שלוש רצועות של תרכובת סיליקון המודבקות בפחות זמן אשר נדרש בעבר מאיפור פרוסטתי רגיל.
חליפתו של באטמן מהסרט הקודם זכתה לשדרוג, כאשר המעצבים הוסיפו לה רפידות אלסטיות רחבות שיאפשרו לה חיבור מותאם יותר לשחקן הלובש אותה, ואשר ירמזו על טכנולוגיה מתוחכמת. בנוסף, היא נבנתה מ-200 רצועות אלסטיות של גומי, פיברגלס וניילון כדי שתאפשר גמישות רבה יותר. מסיכת העטלף עוצבה על בסיס קסדת אופנוע, והיא כעת מופרדת מאזור הצוואר, מה שמאפשר לשחקן להזיז את ראשו בקלות רבה יותר. המסיכה מאובזרת בעדשות לבנות, המשמשות את באטמן כגלאי סונאר. עובדה זו נותנת לדמות את מראהּ מהקומיקס ומסדרות האנימציה. כמו כן, מגני הזרוע של באטמן מסוגלים לירות להבים, בשונה מהסרט הקודם. אף על פי שהחליפה החדשה כבדה ב-3.5 ק"ג יותר, כריסטיאן בייל מצא שהחליפה נוחה יותר ושאינה מחממת כקודמתה. בסרט זה נעשה עדיין שימוש בחליפה המקורית, כאשר באטמן מפעיל לחץ הידראולי כדי לכופף קנה של אקדח וכדי לחתוך מתכת.
עיצובה של גות'אם סיטי אינו כה מחוספס כמו בסרט הקודם. קראולי ציין כי "בסרט זה העיר שרויה בכאוס תמידי, וכל העת מתפוצצים דברים, כך שהיה צורך 'לנקות' מעט את חזות העיר".
הפקה > אפקטים חזותיים

הסרט מציג לראשונה את ה"באט-פוד", עיצוב מחודש לאופנוע העטלף, שמשתחרר מנטישת החירום של הבאטמוביל.
מעצב האביזרים ניית'ן קראולי, שעיצב את הבאטמוביל לסרט "באטמן מתחיל", יצר שישה דגמים מתוך כורח הנזקים שעלולים להיגרם בעת צילומי הסרט, ונדרשו שישה חודשים נוספים לצורך ניסויי מבחן. ה"באט-פוד" נשלט באמצעות הכתפיים במקום בידיים, וזרועות הרוכב מוגנות על ידי מגינים דמויי "שרוולים". לאופנוע שני צמיגים בקוטר 508 מילימטר ונראה כי הוא חמוש בוויי תפיסה ומקלעים. מנועי האופנוע ממוקמים במרכזו של כל צמיג. הרוכב שוכב על גבי גוף האופנוע, והוא מסוגל לנוע למעלה או למטה כדי להימנע מכל ירי הנורה לכיוונו.
לגבי מראהו של דו-פרצוף, ארון אקהרט ציין כי "בסרט זה הוא מחליא, ונותן את ההרגשה המזוויעה של אדם תמים וטוב שפרצופו נתלש מעליו בפתאומיות, מותיר אחריו אדם שפל וממורמר". תמונות רבות המתיימרות להציג את פניו המושחתות של דו-פרצוף יצאו לרשת חודשים לפני יציאת הסרט לאקרנים, אך אקהרט ביטל את הניסיונות הללו באומרו "הם חושבים בקטן. נולאן הולך עם מראהו של דו-פרצוף עד הסוף". חברת האפקטים Framestore יצרה 120 שוטים של גרפיקה ממוחשבת כדי להמחיש את מראהו החרוך של דו-פרצוף. נולאן חשב כי שימוש באיפור ייראה לא מציאותי, משום שהשיטה מוסיפה לתווי הפנים ולא מחסירה, כפי שנראה בכוויות אשר בקורבנות שרפה. חברת האפקטים אישרה את העובדה כי סידרה מחדש את מיקום העצמות, השרירים והחיבורים העיצביים כדי לתת לדמות אווירה דרמטית יותר. לכל שוט, שלוש מצלמות באיכות של 720 פיקסל מוקמו בזויות שונות ולכדו במדויק את הבעות פניו של אקהרט. סממנים ובסיס לגולגולת שמוקמו על פניו של אקהרט שימשו בתור אזכור לתאורה.
שיווק

במאי 2007 החל להתפרסם שיווק ויראלי רחב היקף שכותרתו הייתה "?Why so serious". באתר האינטרנט הוצג מסע פרסום פיקטיבי לבחירתו של הארווי דנט לראשות משרד התובע המחוזי, תחת הסיסמה "אני מאמין בהארווי דנט". אתר נוסף הציג גרסה מושחתת של הססמה, באומרה "אני גם מאמין בהארווי דנט", שאפשרה שליחת מכתבי מעריצים לכדי פרסומה של תמונה רשמית ראשונה של הג'וקר.
במהלך כנס קומיק-קון 2007, נפתח האתר WhySoSerious.com, ומעריצים נשלחו למספר משימות כדי לפרסם את הקדימון הראשון של הסרט, בנוסף לתמונה נוספת של הג'וקר. ב-31 באוקטובר 2007 פוזרו מספר מסרים סמויים באתר ששלחו את המעריצים למספר ערים ברחבי ארצות הברית עם מצלמות כדי לתעד את מציאותיהם. הרמזים שולבו יחדיו ופיענחו תמונה נוספת של הג'וקר וקובץ קול. פיצוח הרמזים הוביל לאתר נוסף בשם "Rory's Death Kiss" (שם הצילומים של הסרט), ובו יכלו המעריצים לפרסם את תמונתם כשהם מחופשים לדמותו של הג'וקר.
ב-14 בדצמבר 2007 הוקרנה סצנת הפתיחה של הסרט - שוד בנק של הג'וקר - יחד עם הסרט "אני אגדה". בהמשך, הופץ הסרטון כמבוא לסרט. לאחר מותו של הית' לדג'ר, התמקד מסע הפרסום בג'וקר, ואתר WhySoSerious.com פרסם סרט שחור על תמונתו כאות לאבל.
ב-15 במאי 2008 נפתח מתקן שעשועים על האביר האפל, המדמה את העיר גות'אם סיטי ויוצר את התחושה כאילו הג'וקר אורב למבקרים בו.
בין ה-4 ביולי ל-6 ביולי 2008 נמשך מרוץ פורמולה 1 בגראנד פרי הבריטי, כאשר פורסם בו סמלו של הבאטמן.
ב-9 בדצמבר 2008 יצאו מארזי DVD ו-Blu-ray לסרט, ביניהם מהדורת דיסק יחיד, מהדורה רגילה ו-Blu-ray של שני דיסקים, מהדורת הסרט עם מסיכת העטלף וכן מהדורת הסרט עם פסל הבאט-פוד. מכירות המארזים ביום הראשון הגיעו בארצות הברית לשיא מכירות של 3 מיליון עותקים, מתוכם 600,000 מארזי Blu-ray, בעוד שבבריטניה הגיעו ל-513,000 יחידות, מתוכם 107 Blu-ray. נכון ל-17 בדצמבר 2008, מכירות המארזים שברו כל שיאי הכנסות כאשר מכירות מארזי ה-Blu-ray נאמדו בכ-1.7 מיליון יחידות, ומכירות המהדורות הרגילות נאמדו בכ-10 מיליון יחידות.
אולפני האחים וורנר הוציאו את הסרט מחדש לאקרנים ול-IMAX ב-23 בינואר 2009, וזאת כדי להגביר את סיכוייו לזכות בטקס האוסקר, שנערך בפברואר.
תקציב והכנסות

הסרט נעשה בתקציב של 185 מיליון דולר, כ-30 מיליון דולר יותר מקודמו. הכנסות הסרט ביום הראשון להקרנתו נאמדו בכ-67.85 מיליון דולר, ובכך עבר את הכנסות היום הראשון של הסרט "ספיידרמן 3", שהרוויח 59.8 מיליון. רק בהקרנת חצות הסרט הכניס כ-18.5 מיליון דולר, ובכך עבר את הקרנת הבכורה של "מלחמת הכוכבים - פרק 3: נקמת הסית'", שסכום הכנסותיו נאמדו ב-16.9 מיליון דולר. בסוף השבוע הראשון להקרנתו הגיעו סכומי הכנסות הסרט לסכום שיא של 158.41 מיליון דולר, כ-7 מיליון דולר יותר מסכום הכנסותיו של "ספיידרמן 3". בהקרנות הסרט ב-IMAX, הכנסותיו נאמדו ב-6.2 מיליון דולר נוספים.
בסוף שבוע הראשון הכניס הסרט 158.4 מיליון דולר וכך שבר את השיא בהוליווד לפתיחה הגדולה ביותר. הסרט שודר ב-4,366 אולמות קולנוע והוקרן מסביב לשעון.
הסרט ממוקם במקום הראשון ברשימת שוברי הקופות הרווחיים ביותר של שנת 2008 עם הכנסות של 533.4 מיליון דולר בארצות הברית וקנדה ו-1,001.9 מיליון דולרים ברחבי העולם, בכך עקף שוברי קופות נוספים כ"הארי פוטר ואבן החכמים", "שודדי הקאריביים: סוף העולם", "שר הטבעות: שני הצריחים" ו"הארי פוטר ומסדר עוף החול". מבין סרטי הקומיקס, הסרט עבר את סרטי ספיידרמן והגיע למקום החמישי ברשימת סרטי הקומיקס הרווחיים ביותר של כל הזמנים, אחרי "הנוקמים", "איירון מן 3", "הנוקמים: עידן אולטרון" ו"עלייתו של האביר האפל", והוא הראשון מזה שנים לשבור את שיאי ההכנסות של "מלחמת הכוכבים - פרק 4: תקווה חדשה".
ביקורות

במסד הנתונים IMDb הסרט קיבל את הציון 9.0, מקום 4 ברשימת 250 הסרטים הגדולים של האתר. באתר הביקורות Rotten Tomatoes, הסרט קיבל ביקורות נלהבות עקב הנאמנות הרבה לקומיקס כמו גם ליצירתה של סאגת פשע רחבת היקף, עם ציון 8.5 מתוך 10 בהתבסס על 288 ביקורות (270 מתוכן "טריות" ורק 18 מתוכן "רקובות"), באומרו כי "בהיותו קודר, מורכב ובלתי נשכח, 'האביר האפל' מצליח לא רק כסרט קומיקס מבדר אלא גם כסאגת פשע מרגשת ביותר". אתר הביקורות Metacritic העניק לסרט ממוצע משוקלל של 82 מתוך 100 בהתבסס על 39 ביקורות. חברת מחקרי השווקים CinemaScore ציינה כי קהל הצופים דירג את הסרט ברמה הגבוהה ביותר. הסרט נמצא ברשימות עשרת הסרטים הגדולים של מרבית מבקרי הקולנוע בעיתונים ידועים כהניו יורק טיימס, ניו יורק דיילי ניוז, רולינג סטון, ניו יורק פוסט, אנטרטיינמנט ויקלי, שיקגו סאן-טיימס, הוליווד ריפורטר, הבוסטון גלוב ושיקגו טריביון.
פרסים ומועמדויות

בנוסף להכללתו ברשימת 500 הסרטים הגדולים של כל הזמנים, הסרט היה מועמד לשמונה פרסי אוסקר בקטגוריות שחקן המשנה (הית' לדג'ר), עיצוב אמנותי, צילום, עריכה, איפור, עריכת סאונד, עיבוד סאונד ואפקטים מיוחדים. מלבד זכייתו של לדג'ר בפרס, הסרט זכה באוסקר גם על עריכת הסאונד. נוסף על כך, הסרט היה מועמד לפרס סאטורן ב-11 קטגוריות, בהם זכה בקטגוריות הסרט הטוב ביותר, שחקן משנה (הית' לדג'ר), כתיבה, מוזיקה ואפקטים מיוחדים.
נוסף על כך, הסרט קטף שבעה מתוך 12 פרסים בטקס פרסי "Scream" שנערך ב-18 באוקטובר 2008 בקטגוריות הסרט, הבמאי, הסצנה הטובה ביותר (התהפכות המשאית), הגיבור (כריסטיאן בייל), שחקן המשנה (גארי אולדמן), הנבל הטוב ביותר ושחקן הז'אנר הטוב ביותר (שניהם להית' לדג'ר). כמו כן, צמד המלחינים ג'יימס ניוטון הווארד והנס צימר זכו בפרס גראמי בקטגוריית הפסקול הטוב ביותר. צוות הפעלולנים של הסרט זכה בפרס גילדת שחקני המסך.
על תפקידו, הית' לדג'ר המנוח זכה בפרס איגוד מבקרי הקולנוע של לוס אנג'לס ושל וושינגטון הבירה, בפרס איגוד הסרטים האוסטרלי, ובפרסי גלובוס הזהב, הבאפטא, האוסקר, הסאטורן ופרס גילדת שחקני המסך לשחקן המשנה הטוב ביותר.
מבצע יקב

מבצע יקב היה מבצע צבאי של צה"ל במלחמת העצמאות, אשר הוצא לפועל על ידי חטיבת עציוני, לדחיקת הכוחות הקלים המצריים שמדרום לירושלים. שמו של המבצע על שום היקב של מנזר כרמיזן הסמוך. למרות שהמבצע הביא להישגים מסוימים, הוא נכשל ברובו. המבצע נערך בעיקרו בלילה שבין 19 ל-20 באוקטובר 1948.
רקע

עם הכרזת העצמאות פלש הצבא המצרי לארץ ישראל בשני טורים. הטור העיקרי פלש במקביל לחוף הים התיכון. טור משני, 'הכוחות הקלים', רובם מתנדבים סדירים למחצה, פנה להר חברון עד למבואותיה הדרומיים של ירושלים.
במהלך ההפוגה השנייה הוחלט בממשלה כי האויב העיקרי של צה"ל הוא הצבא המצרי שבנגב. לשם דחיקתו מן הנגב ולשם הסרת הניתוק מן היישובים היהודיים באותו אזור, תוכנן מבצע יואב. מבצע זה נערך החל מ-15 באוקטובר 1948. באשר לחזית המרכז, הגישה הייתה זהירה יותר. מצד אחד, התקפה על הכוחות הקלים המצריים, בנוסף לאפשרות הרחבת השטח במבואות ירושלים אשר בידי ישראל, תסייע למבצע 'יואב', ולכל הפחות, תמנע מן הכוחות הקלים המצריים שמדרום לירושלים, לסייע לצבא המצרי שבנגב. מצד שני, היה קיים חשש כי מבצע נמרץ מדי יכניס ללחימה את הלגיון הירדני, אשר היה יחסית פסיבי בחודשים שמאז קרבות עשרת הימים.
שדה הקרב

כוונת ישראל הייתה להרחיב את פרוזדור ירושלים, כך שיכלול את מסילת הברזל בכיוון השפלה. הדבר היה כרוך בכיבוש רצועת שטח המשתרעת, בקירוב, מדיר אבן ועד בתיר. כן כרוך היה הדבר בדחיקת הערבים מרחק מה דרומה גם בחלקו העליון של נחל רפאים. חלקו המערבי, הרחוק יותר מירושלים, של תחום זה, הוקצה לחטיבת הראל, אשר ערכה את מבצע אל ההר במקביל למבצע יקב.
קו החזית באזור דרום ירושלים עבר, עם מעט יוצאים מן הכלל, בנחל רפאים (נתיב מסילת הברזל), פרט לחלקו העליון ביותר (קטמון, עמק רפאים), עליו שלטה ישראל משני צדדיו, ופרט לכפר ולג'ה (ששכן אז באזור עמינדב של ימינו), מצפון לערוץ הנחל, שהיה בידיים ערביות. כך, ישראל החזיקה בעת ההפוגה השנייה בעין כרם, במלחה ובהר אורה-" מיס קרי " .
הכוחות המשתתפים

המבצע נערך על ידי כוחות מחטיבת עציוני בפיקודו של משה דיין. חטיבה זו הפעילה במבצע את גדוד 61 (גדוד 'מוריה'), בפיקוד זלמן מרט ואת גדוד 62 (גדוד 'בית חורון'), בפיקודו של מאיר זורע. שני הגדודים הכירו היטב את הגזרה, כיוון שעסקו בהחזקת הקו בחודשים לפני המבצע. נוסף לאלה הפעילה החטיבה פלוגה מגדוד 68, מוגברת בארבע כיתות מקורס המ"כים המחוזי. כסיוע, עמדו לרשות התוקפים שתי סוללות תותחים, שתי סוללות מרגמות ומשוריינים מגדוד 64. כן עמדו לרשות מטה המבצע כוחות חי"ם לתפקידי משמר סטטיים.
מן הצד הערבי, על פי דיווחי המודיעין הישראליים, נערכו בגזרה שמדרום לירושלים, כולל בבית לחם, כ-1,000 חיילים מן 'הכוחות הקלים' המצריים, וכן, בכפוף אליהם, כוחות של צבא הג'יהאד הקדוש וכוחות מקומיים נוספים. לרשותם עמדו גם כ-15 תותחים. מספרים אלה כוללים את גזרות 'יקב' ו'אל ההר' כאחד.
תוכנית המבצע

גדוד 'מוריה' נועד לנוע דרומה מהר אורה, לחצות את מסילת הברזל באזור גן החיות התנ"כי של ימינו, ולכבוש את רכס בית ג'אלה (פסגת הר גילה בימינו). פלוגה מגדוד 'בית חורון' נועדה להתפצל מכוח זה, לכבוש את דיר כרמיזן לאחר ריכוך ארטילרי, ולהמשיך דרומה עד הגיעה לעין חנטאש, הנמצא מערבה לאזור הגשר ב'כביש המנהרות' (החלק של כביש 60 שבין גוש עציון לירושלים) של ימינו. פלוגה אחרת של גדוד 'בית חורון' נועדה לעלות מעין יאלו (כיום עין יעל) ולכבוש בהמשך את הר התעלה (כיום פארק גילה). הפלוגה המוגברת מגדוד 68 נועדה לכבוש את הכפר ולג'ה ואת סביבתו.
מהלך המבצע > ולג'ה

ראשונה יצאה לדרכה, ב-19 באוקטובר, שעה 18:35, הפלוגה המוגברת מגדוד 68, ואליו נלווה משה דיין עצמו. עד 19:20 הכוח כבש שלוש גבעות, 'הפטמות', בסמוך לכפר, האחת, עליה נמצא כיום המושב עמינדב, השנייה, 'הדבשת', עליה נמצאת כיום יד קנדי וגבעה נוספת, ביניהן. הכוח העביר את הגבעות שכבש ליחידות חי"ם, ואלה הדפו התקפת נגד ערבית על 'הדבשת'. לאחר מכן פנה לכבוש את הכפר עצמו, אלא שהדבר לא עלה בידו. הכוח פנה קמעה לאחור, והכפר הופגז בתותחים, ואחר כך במרגמות עד השעה 22:20. בשעה 22:40, לאחר שפסקה אש הסיוע הארטילרית, פתחו הערבים בהתקפת נגד והפלוגה, שאחד מחייליה נהרג, נסוגה. ב-00:30 הפלוגה פתחה בהתקפה נוספת על הכפר, אך נסוגה ל'פטמות', לאחר שספגה אבדות. 
בשעה 03:00 הדפה הפלוגה התקפת נגד ערבית נוספת.
בבוקר יום המחרת, 20 לחודש, הצטרפו לפלוגה מגדוד 68 כוחות מגדוד 61, שהתקפתו על רכס בית ג'אלה (ר' להלן) נכשלה. לאחר ניסיון שנערך בבוקר, על ידי חבלנים מגדוד 61, ושנכשל, לפוצץ בתים בכפר, נעשה ניסיון נוסף בלילה הבא, וזה אכן הצליח.
בימים הבאים נעזב הכפר ותושביו עברו אל מדרום למסילת הברזל.
מהלך המבצע > גדוד 'מוריה'

הכוח העיקרי, גדוד 'מוריה', ואיתו פלוגה מגדוד 62 (פלוגה ג', בפיקוד מישקה רבינוביץ), יצא לדרכו מהר אורה ב-19 באוקטובר בשעה 20:30, בשורה ארוכה ומסורבלת של כ-800 לוחמים. בשעה 22:00 הגיעו למסילת הרכבת. כאשר חצו את המסילה נפתחה עליהם אש ממקלע יחיד. מאש זו נהרג חייל אחד וכמה אחרים נפצעו. לפלוגת החוד ניתנה פקודה לחסל את המקלע, אך בשל תקלה היא לא בוצעה. עקב אורכה וסירבולה של שורת הלוחמים, לא התקיימה שליטה מלאה על חלקיה השונים: חלק מן החיילים ענו באש, וחלק נמנעו מכך. חלק התקדמו וחלק עצרו. הזמן חלף והסכנה של חשיפת הכוח בדרכו ליעדו לאור יום גברה. היות שהצלחת התוכנית הייתה תלויה בביצועה באותו לילה, נתן דיין בשעה 00:30 אישור לנסיגה, וכוח מן הגדוד סייע לתוקפים את ולג'ה (ר' למעלה). בימים הבאים פוצץ הגדוד בתים בכפרים בתיר ואל-קבו, שנעזבו. אלה הפכו לשטח הפקר.